### Resumé

Økonomiudvalget har anmodet om en lokalplan der giver mulighed for opførelse af ca. 40 almene studieboliger ved siden af Spinderihallerne i Vejle. Økonomiudvalget besluttede 7. april 2025, pkt. 91, at igangsætte en proces vedrørende etablering af studieboliger ved Spinderihallerne i samarbejde med AAB. Studieboligerne henvender sig til de nye studerende, der skal starte på Syddansk Universitet i Spinderihallerne i 2026. Boligerne ønskes opført som etageboliger i tre etager i et byggefelt, der i dag er udlagt til offentlige formål i lokalplan nr. 1152. Lokalplanområdet er ca. 1.250 m2 og ligger vest for [adresse] og syd for Ludvig Berg. Området er i dag belagt med grus og asfalt og benyttes delvist til parkering tilknyttet [adresse]. Det ligger ud til en lille grøn park med enkeltstående træer på hjørnet af [adresse] og Nyboesgade.

### Sagsfremstilling

![Figur 1: Kort der viser lokalplanområdet](data:image/jpeg;base64...)

*Figur 1: Kort der viser lokalplanområdet.*

##### Planens historik

Økonomiudvalget besluttede 7. april 2025, pkt. 91, at igangsætte en proces vedrørende etablering af studieboliger ved Spinderihallerne i samarbejde med AAB.

##### Lokalplanens indhold

Lokalplanområdet er ca. 1.250 m2 og ligger inden for området tilknyttet Spinderihallerne. Området ligger vest for kedelbygningen og syd for [adresse] og afgrænses mod nordvest af en grøn park på hjørnet af henholdsvis Nyboesgade og [adresse]. Lokalplanområdet ligger inden for et byggefelt udlagt som ´byggemulighed B´ i lokalplan nr. 1152 Offentligt område ved [adresse] i Vejle. Områdets anvendelse fastlægges til erhvervsformål og offentlige formål, som erhverv, liberale erhverv, værksteder og showrooms, restauranter, spillested, museum og andre kulturelle funktioner, udstillingslokaler, uddannelse og mindre butikker, der kan understøtte områdets kulturelle profil. Det kræver en ny lokalplan at kunne anvende området til boligformål.

Det gamle spinderiområde ligger i [adresse], i et boligkvarter, omgivet af etageboliger. Området er i byzone. Spinderierne er et historisk industrikompleks, der i over 100 år har været hjertet i [adresse] arbejderkvarter, [adresse]. Spinderihallerne blev istandsat i 2006-2010 og bygningerne og de tilbageværende tekniske elementer danner tilsammen et bevaringsværdigt bygningsmiljø, der er vigtigt at værne om. Det vurderes dog, at de industrielle bygninger er af en så robust karakter, at det bevaringsværdige bygningsmiljø vil kunne bære en udbygning af området, så længe de nye bygninger forholder sig til de historiske bygningers arkitektur.

Der planlægges for opførelse af ca. 40 almene studieboliger. Boligbebyggelsen udføres som etageboliger i 3 etager og udgør ca. 1450 m2. Boligbebyggelsen udføres i en arkitektur der tilpasses spinderiområdets industrielle karakter og parken.

##### Evt. særlige planmæssige forhold

Der skal arbejdes med de nye bygningers arkitektur, så de tilpasses spinderiområdets industrielle karakter.

##### Vurdering af afledte konsekvenser

Der skal foretages en helhedsvurdering af boliglokalplanens afledte konsekvenser, herunder offentlige investeringer, for at sikre en byudvikling i balance. Det kan være i forhold til f.eks. skoler, institutioner, idræt, veje, stier og kollektiv trafik.

Notat for afledte konsekvenser er under udarbejdelse, og vil være klart ved behandling af lokalplanforslaget.

##### Høringsperiode

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner og otte uger for lokalplaner med tillæg med anvendelsesændringer eller nyudlæg.

Høringsperioden for lokalplanen vurderes til fire uger, da lokalplanen er af en karakter, med et geografisk anvendelsesområde, en kompleksitet og et omfang, hvor fire uger vurderes at være rimelig tid til inddragelsen af offentligheden.

##### Overtagelsespligt/Frafaldserklæring

Lokalplanområdet ejes af kommunen, og en frafaldserklæring er derfor ikke nødvendig.

### Klima og resiliensvurdering

Klima- og resiliensvurdering foretages i forbindelse med udarbejdelse af lokalplanforslaget, når der foreligger mere information.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** udarbejdelse af forslag til lokalplan nr. 1436 igangsættes.

### Beslutning

Godkendt.